የሞት ቅጣት ተወስኖባቸው የነበሩ 40 ግለሰቦችን ጨምሮ ለ332 ፍርደኞች ይቅርታ ተደረገ
በነፍስ ግድያና በተለያዩ ከባድ ወንጀሎች የሞት ቅጣት ውሳኔ ያረፈባቸውን 40 ግለሰቦች ጨምሮ፣ ለ332 ፍርደኞች ዓርብ ሰኔ 8 ቀን 2010 ዓ.ም. ይቅርታ ተደርጎላቸው ከእስር ተፈቱ፡፡ መንግሥት በፖለቲካና በሌሎች የተለያዩ ወንጀሎች ተከሰውና ቅጣት ተጥሎባቸው የነበሩትን ፍርደኞችና ክሳቸው በመታየት ላይ የነበሩ ተከሳሾችን፣ ከግንቦት 18 ቀን 2010 ዓ.ም. ጀምሮ በይቅርታና ክስ በማቋረጥ እየፈታ መሆኑ ይታወሳል፡፡ በመሆኑም 289 በሽብርተኝነት ወንጀል ተከሰውና የቅጣት ውሳኔ የተሰጠባቸው፣ ዘጠኝ በፌዴራል ደረጃ በፈጸሙት ወንጀል በሞት እንዲቀጡ ውሳኔ የተሰጠባቸው፣ ሦስት በልዩ ሁኔታ መንግሥት ይቅርታ እንዲያደርግላቸው የጠየቁና የቅጣት ውሳኔ የተሰጠባቸው፣ በቴሌኮም ማጭበርበር ተከሰው ቅጣት የተወሰነባቸው ሦስት ኬንያውያንና 31 ግለሰቦች ደግሞ በክልል በፈጸሙት ወንጀል በሞት እንዲቀጡ ውሳኔ የተሰጠባቸው፣ በአጠቃላይ 332 ግለሰቦች ይቅርታ ተደርጎላቸዋል፡፡ ሞት ከተፈረደባቸው ውስጥ 31 ፍርደኞች ከእስር የሚለቀቁት ከሰኞ ሰኔ 11 ቀን 2010 ዓ.ም. ጀምሮ መሆኑንም ሪፖርተር ለማወቅ ችሏል፡፡ በትግራይ ክልል የሚገኙና ይቅርት የተደረገላቸው 72 ግለሰቦች፣ በኦሮሚያ ክልልም 11 ግለሰቦች ከሰኞ ሰኔ 11 ቀን 2010 ዓ.ም. ጀምሮ ከእስር እንደሚለቀቁ ታውቋል፡፡ መንግሥት በገባው ቃል መሠረት መዝገቦችን እየመረመረ ይቅርታ ማድረግና ክስ ማቋረጡን እንደሚቀጥልም ታውቋል፡፡ 